**Irvin Lukežić:**

**RIJEČKI BANKAR I TVORNIČAR ARTHUR STEINACKER**

Život riječkog bankara i tvorničara Arthura Steinackera (1844.-1915.), radi svoje zanimljivosti, uzbudljivosti i nepredvidljivosti, nalikuje kakvom neobičnom romanu, baš kao i priča o ostalim članovima njegove uže obitelji. On je danas višestruko značajan jer svojim djelovanjem i značajem istovremeno zadire u kulturne povijesti Hrvatske, Mađarske, Austrije, Italije, Slovačke i Njemačke. Artur Steinacker bio je čovjek kompleksnog identiteta, s duboko podvojenim odnosom prema njemačkoj i mađarskoj kulturi. Ta kulturna bipolarnost i rascijepljenost posljedica je osebujne povijesti njegove obitelji. Rođen u današnjoj Slovačkoj, koja je nekoć pripadala Ugarskoj, smatrao se, unatoč svome njemačkome podrijetlu i samosvijesti, lojalnim mađarskim podanikom, držeći Mađarsku svojom pravom domovinom. U Rijeci je razvio vrlo široku aktivnost na mnogim prodručjima, isticao se u bankarskim inicijativama i u glazbenom životu kao pasionirani violinist, te predsjednik riječkog Koncertnog društva. Bio je jedan od najaktivnijih ljudi svoga vremena, te jedan od vodećih osobnosti lokalne slobodnozidarske lože *Sirius*. U predavanju će se govoriti o njegovom podrijetlu, obitelji, poslovnoj karijeri, privrednim aktivnostima i različitim drugim doprinosima.